钦定古今图书集成/明伦汇编/官常典/第523卷 > 重喜
## 钦定古今图书集成/明伦汇编/官常典/第523卷 > 重喜

按《元史》本传：重喜，束吕纠氏。祖塔不已儿，事太宗，为
招讨使，征信安河南，授金虎符，改征行万户，卒。父脱
察剌袭职。岁己未，从南征，破十字寨，时重喜从行，战
亦屡捷，左足中流矢，勇气益倍，世祖亲劳之曰：“汝年
幼，能为朕宣力如是，深可嘉尚。”父卒，重喜袭职。中统
三年，从征李璮，有功。四年，命领兵镇莒州。至元十二
年，奉旨筑十字路城备守御，重喜常率兵游击。四年从抄不花征泗州。时蔡千户为宋兵所围，重喜奋战
救之。五年，入觐。帝嘉其功，赐白金、金鞍、弓矢，修正阳
城。十一年，宋兵围正阳，从大军战败之。十二年，从下
涟、海诸城，又败宋将李提辖，遂驻兵瓜洲。十三年夏
六月，宋都统姜才率师来攻，迎战却之。秋七月，从大
军袭击宋将李庭芝于泰州，进昭勇大将军、婺州路
总管府达鲁花赤。卒，子庆孙袭。